Yngvar Isak Mejland

Yngvar Isak Mejland (1901–1979) var en norsk etnograf, folkelivsgransker og botanikerr. Han var kjent som en sentral formidler om kulturelle forhold i Nord-Troms og Finnmark.

Mejland ble født og oppvokst i bygden Nordreisa i Troms. På farssiden var Mejland av norsk opphav fra plassen Meiland i Skjervøy. På morssiden var han av finsk innvandrerslekt fra Vadsø i Finnmark. Han var oldebarn til sáhkku-spilleren Nils Olsen på Haukøya. Mejland tok gymnas og handelsutdannelse i Oslo og studerte senere botanikk ved Universitetet i Oslo uten å fullføre en grad. Han behersket norsk, finsk og samisk.

I tidsrommet 1937-1938 deltok Mejland som botanisk assistent på ekspedisjonen til professor Erling Christophersen til Tristan da Cunha.

Mejland leverte et stort antall skriftlige arbeider til Norsk etnologisk gransking (NEG) ved Norsk Folkemuseum over en 20 års periode fra 1950 til 1970 om materiell og immateriell kultur i Nord-Norge, og leverte en rekke bilder til Norsk Folkemuseum. Mejland var særlig opptatt av de sosiale effektene av læstadianismen og de religiøse motsetninger i de ulike lokalsamfunnene.

Mejland skrev også artikler til det botaniske tidsskriftet Blyttia og medvirket i en rekke bøker. Som botaniker gjorde Mejland en rekke funn av diverse planter i sin hjembygd før den andre verdenskrig. Han oppdaget i 1934 det første eksempelet for blomsten griffelstarr i Europa, oppdaget i Nordreisa. I 1944 gjennomførte han en botanisk undersøkelse av det biologiske mangfoldet i Grane kommune.    

Utenom den botaniske og etnografiske virksomheten drev Mejland et parfymeri i Oslo sentrum fra 1941.

Referanser 

Norske botanikere
Norske etnografer
Personer fra Nordreisa kommune